google/wiki40b huggingface dataset:
Tap under første verdenskrig (døde og sårede)

Tap under første verdenskrig, inkludert både militære og sivile døde og sårede var over 41 millioner mennesker. Det var over 18 millioner døde og rundt 23 millioner sårede. Det gjør første verdenskrig til en av de dødeligste konfliktene i historien.
Totalt antall døde omfatter rundt 11 millioner soldater og om lag 7 millioner sivile. Ententemaktene mistet rundt 6 millioner soldater mens sentralmaktene mistet om lag 4 millioner soldater. Minst 2 millioner døde av sykdommer, og rundt 6 millioner forsvant, antatt døde. Denne artikkelen viser tapstallene for de krigførende nasjonene basert på offisielle kilder. Rundt to tredjedeler av militære dødsfall i første verdenskrig var i kamp, i motsetning til foregående konflikter hvor flertallet av dødsfall kom fra sykdom. Allikevel krevde sykdom, blant de spanskesyken i 1918 og sykdom under krigsfangenskap, fremdeles om lag en tredjedel av totale militære dødsfall for alle krigførende nasjoner.
Kvinnepanelet 2010

Kvinnepanelet 2010 var et panel av 30 kvinner nedsatt av Barne-, likestillings- og inkluderingsminister Audun Lysbakken i Jens Stoltenbergs andre regjering. Panelet ble presentert 1. februar 2010, og har som målsetting å skape ny vitaliserende debatt om likestilling. Panelet publiserte rapport med sine konklusjoner i september 2010
Det internasjonale astronomiåret 2009

Det internasjonale astronomiåret 2009 ble 20. desember 2007 vedtatt av FNs generalforsamling. I 2009 er det 400 år siden en av de viktigste begivenheter i vitenskapens og i menneskehetens historie: Galileo Galilei retter en kikkert mot himmelen og oppdager at Jorda bare er en av mange planeter og ikke har en spesiell plass i universet. Forslaget om et år viet astronomien ble fremmet av Galileo Galileis fødeland Italia i samarbeid med Den internasjonale astronomiske union (IAU). Forslaget ble støttet av UNESCO og av FNs generalforsamling.
Året sammenfaller med 400-årsjubileene for de første observasjoner med kikkert av Galileo Galilei, samt utgivelsen av boken Astronomia nova av Johannes Kepler.
Midtsandan

Midtsandan (Midtsand) er en grend og en grunnkrets i Malvik kommune i Trøndelag. Stedet har navn etter gården Midtsandan øst for gården Storsanden ved Storsand camping. 
Navnet kommer av den karakteristiske morenen som danner Midtsandneset. Dette er en randmorene fra perioden yngre dryas, som krysser fjorden og gjenfinnes ved Tautra og over Fosen. Dette kalles Tautra-trinnet. På grunn av disse isavsetningene er stranda her mye grunnere enn kystlinja ellers mellom Trondheim og Stjørdal. I fjorden mellom Tautra og Fosen er moreneryggen vernet som Tauterryggen marine verneområde.
På de flate sandbankene anla tyskerne en militærleir under den andre verdenskrig. Etter krigen var leiren fortsatt i militær bruk fram til 1995. I 2005 ble leiren solgt til daværende Direktoratet for Naturforvaltning (nå Miljødirektoratet), og området ble sanert og ryddet fram til 2010.
Den tidligere militærleiren er nå statlig sikret som offentlig friluftsområde.
Meråkerbanen passerer området. Ved nedlagte Midtsandan stasjon er det krysningsspor, og det ble utredet om dette skulle bli det nye logistikknutepunkt for Trondheimsregionen.
Hemisphaerotini

Utseende

Nokså små, brede, blanke, gjerne mørkt fargede bladbiller. I motsetning til flere andre lignende grupper er de ikke påfallende flate, men høyt hvelvede, nesten halvkuleformede. Hode og bein er vanigvis ikke synlige ovenfra. Antennene er nokså korte, gjerne rødlige. Oversiden er kraftig punktert.

Levevis

Både larver og voksne lever på palmer og eter fra dem.
Det kraftige skjoldet beskytter disse billene mot fiender, og de er i stand til å holde seg svært godt fast til underlaget ved hjelp av spesielle hår på føttene.

Utbredelse

Gruppen er utbredt i Sør- og Mellom-Amerika inkludert Karibia. Én art går nord til det sørøstlige USA.
Arcas (sommerfugl)

Utseende

Middelsstore til forholdsvis store og spektakulære stjertvinger med to stjerter på bakvingene, disse er lange og ofte litt krøllete. Oversiden er skinnende blå med mørke ytterkanter. Undersiden er gjerne skinnende grønn med et svart tverrbånd på bakvingen, noen ganger med en skinnende rødfiolett flekk på forvingen.

Utbredelse

Disse artene lever i Mellom- og Sør-Amerika, fra Mexico til det sørlige Brasil (Santa Catarina).
Kurt Kvarnström

I riksdagen

Kvarnström sitter i sosialsikringskomiteen, samt vara i sosialkomiteen og valgkomiteen.
Gawain

Gawain (Gawan, Gawein, Gauvain) nevnes som en ridder av det runde bord ved kong Arthurs hoff. Han var sønn av den norske kongen Lot av Orknøyene, og nevø av Arthur.
Han opptrer i mange romanser, den viktigste er Sir Gawain og den grønne ridder. Han er også en sentral figur i Chrétien de Troyes' Gralsfortelling og Wolfram von Eschenbachs Parzifal.
Sha

Sha (kinesisk: 沙县; pinyin: Shā Xiàn) er et fylke i provinsen Fujian i Folkerepublikken Kina. Det ligger i byprefekturet Sanming.
Befolkningen var på 236 632 innbyggere i 1999.

Samferdsel

Kinas riksvei 205 passerer gjennom området. Den begynner i Shanhaiguan i Hebei og ender opp sør i Shenzhen i provinsen Guangdong. Underveis er den innom blant annet Tangshan, Tianjin, Zibo, Huai'an, Nanjing, Wuhu, Sanming, Heyuan og Huizhou.
Ptahhoteps lære

Ptahhoteps lære er en tekst i visdomslære-sjangeren (sebayt) fra oldtidens Egypt. Teksten tilskrives vanligvis Ptahhotep, en lokal borgermester under farao Isesi i under det femte dynasti (ca 2414-2375 f.Kr.).
Ptahhoteps lære er en samling utsagn og råd fra forfatteren til sin sønn. Forfatteren ønsker å formidle videre visdommen fra sine forfedre, som hadde «lyttet til gudene». Utsagnene formidler slike dyder som ærlighet, selvbeherskelse og nestekjærlighet. Sentrale tema er respekten for andres visdom, og erkjennelsen av at menneskenes kunnskap er begrenset. Man skal søke å unngå åpen konflikt, og streve etter rett og rettferdighet. Andre råd gjelder opptreden i høyerestående personers nærvær, og valg av arbeidsgiver. Respekt og takknemlighet for gudenes inngripen er et gjennomgangstema.
Teksten er kjent fra en papyrus i Bibliothèque nationale, og to i British Museum. De tre versjonene er ikke identiske.
Skriftet er gjort kjent for moderne lesere gjennom Christian Jacqs bok The Living Wisdom of Ancient Egypt, 1999. Et utvalg av teksten er publisert på norsk i Den egyptiske dødeboken, og tekster om livets vei, 2001.
Fylkesvei 6196

Fylkesveg 6196 går mellom Sagvågen og Fuglevågen i Aure kommune. Veien er 9,3 km lang.
Frem til 2019 hadde veien betegnelsen Fv367.
HTC Prophet

HTC Prophet er en Windows Mobile-basert kombinert PDA og mobiltelefon (smartphone) som ble produsert av HTC.
Den er etterfølgeren til HTC Magician, ble lansert i begynnelsen av 2006. Den er også solgt under navnene Orange SPV M600, Dopod 818 pro, Qtek S200, Vodafone VPA Compact S, O2 XDA Neo, Swisscom XPA S200 og i-mate JAMin.
Vinterkrigens minnemedalje

Vinterkrigens minnemedalje (finsk: Talvisodan muistomitali, svensk: Vinterkrigets minnesmedalj) er en finsk medalje for deltagelse i vinterkrigen 1939–1940. Opprinnelig var medaljen på svensk benevnt som Minnesmedalj for deltagande i 1939–1940 års krig. Medaljen ble innstiftet 2. august 1940 av president Kyösti Kallio. Den ble tildelt både finner og utenlandske frivillige, men i noe ulik utførelse. Tildeling ble innstilt i 1952.

Tildeling

Tildeling av Vinterkrigens minnemedalje tok til høsten 1940 og fortsatte til 1952. Tildelinger fant sted i feltmarskalk Carl Gustaf Mannerheims navn. Han var øverstkommanderende for de finske styrkene under Vinterkrigen. Minnemedaljen ble tildelt i overkant av 700 000 personer.
Til utlendinger ble medaljen gitt i et antall av 10 000 i jern, 1961 i bronse, 42 i sølv og sju i gull.

Norske innehavere

Vinterkrigens minnemedalje ble også tildelt norske frivillige. Per Blindheim mottok medaljen med spenne Lappi. Eivind Viken fikk medaljen med spenne Kenttäarmeija.
Løren Idrettspark

Løren Idrettspark er et idrettsanlegg på Løren i bydel Bjerke i Oslo. Anlegget består av en full størrelse fotballbane og en syverbane med kunstgressdekke og gummispon, en innebandyhall og klubbhus til Hasle Løren IL.
Løren skole ligger like nord for, og Lørenhallen med ishockeybane er nabo mot sør.
90125

Bakgrunn

Albumet representerer et markant brudd med den tidligere progressive musikken, og består hovedsakelig av rock og pop-basert musikk. Tittelen 90125 henspiller på albumets katalognummer hos plateselskapet.
Tidlig i 1983 het bandet ikke Yes, men Cinema, og besto av Trevor Rabin, Chris Squire og Alan White. Først senere i prosessen fikk man med seg de tidligere band-medlemmene Jon Anderson og Tony Kaye, og da de var på plass skiftet bandet navn fra Cinema til Yes. Band-navnet som måtte vike «minnes» på instrumentalen «Cinema», som også vant en Grammy i 1983 i klassen Årets Rock Instrumental.
Tidligere vokalist i Yes, Trevor Horn, ble opprinnelig spurt om han ønsket å fortsette som bandets vokalist men takket nei. Han takket derimot ja til å produsere albumet, som inneholder bandets største kommersielle hit, «Owner of a Lonely Heart».
Nevrotoksin

Nevrotoksiner er giftstoffer som særlig angriper nervesystemet. Symptomene kan være både sensoriske og motoriske. Sensoriske symptomer kan gi seg utslag i form av vedvarende smerter og prikking i huden, nummenhet og helt eller delvis tap av følelse ett eller flere steder på kroppen. Motoriske symptomer kan gi seg utslag i form av sløvhet, skjelvinger, kramper og lammelser.
Nevrotoksiner kan oppstå på flere måter, for eksempel som følge av miljøforurensing, der dyr og mennesker påvirkes av tungmetaller (eksempelvis bly og kvikksølv) og enkelte løsemidler. Stivkrampe- og difteribakterier produserer også nevrotoksiner.
Nevrotoksiner kan forårsake permanent skade på nervesystemet og gi nevrologiske skader eller sykdom.
Guodian Shiheng kullkraftverk

(Guodian) Shiheng kullkraftverk , også kjent under fasebetegnelsene Shiheng I og Shiheng II, er et kullkraftverk i byen Feicheng i provinsen Shandong i det nordøstlige Kina. Det har en installert produksjonskapasitet på 1.860 MW, fordelt på 2 x 315 MW (fase I 1988) og 2 x 315 MW (fase II 1997), alle kinesiske turbiner. Et utvidelsesprogram i 2007 økte kapasiteten med 2 x 300 MW til brutto 1.860 MW. 
Det brennes bitumenøst kull. Operatør er det tidlig etablerte joint venture Shandong Zhonghua Power Company, som eies med 36,6% av China Guodian Corporation og 23,6% av China Light % Power.
Nordenfelt maskingevær

Nordenfelt maskingevær var en orgelbøsse med mekanisk repetermekanisme drevet med håndkraft, med opp til 12 løp ved siden av hverandre. Den manuelle mekanismen og besto av et håndtak som ble dratt fram og tilbake. Magasinet besto av et trau for hvert løp der patronene ble ført fram til lademekanismen av tyngdekraften. Nordenfelt maskingevær ble produsert i en rekke kalibre fra riflekalibre og opp til 25 mm. Det fantes også utgaver i enda større kalibre, men på disse ble mekanismen brukt for å kunne lade hurtig for hånd, ikke som en virkelig automatisk repetermekanisme.

Utvikling

Våpenet ble designet av den svenske ingeniøren Helge Palmcrantz. Hans mekanisme tillot et våpen å fyre av flere løp ved rett og slett bevege et håndtak fram og tilbake. Den ble patentert i 1873. Løpene ble fyrt av etter tur i det håndtaket ble ført fram i fremre stilling.
Produksjonen av våpenet ble finansiert av den svenske stålprodusenten og senere bankmannen Thorsten Nordenfelt, som arbeidet i London, og navnet på våpenet ble endret til Nordenfelt maskingevær. Nordenfelt fikk bygget opp en fabrikk for å produsere våpenet, og det ble holdt lange demonstrasjoner for den britiske hæren og marinen. Selv om mekaniske maskingevær var i ferd med å bli avleggs, var Palmcrantz mekanisme ekstremt driftssikker. Under en demonstrasjon i Pourtsmouth fyrte en ti-løpet versjon av 3 000 patroner på tre minutter og tre sekunder, uten stopp eller mekaniske problemer. En enkeltløpet utgave knapt tyngre enn en Martini-Henry militærrifle ble også laget, men ingen militære myndigheter viste noen interesse.

I tjeneste

Våpenet ble antatt av Royal Navy i tillegg til deres Gatlinger og Gardner maskingevær. De ble først og fremst brukt i faste montasjer på skipsdekk. I noen tilfeller ble de også tatt med på land av marineinfanteri, som under beleiringen av Khartoum. En av våpenets store fordeler for den britiske hæren var at lademekanismen i motsetning til andre samtidige maskingevær fungerte godt med de tidlige .577/450-patronene av messingfolie. Etter hvert som innføringen av den rekyldrevne Maxim maskingevær gjorde de mekaniske maskingeværene overflødige, ble de solgt videre til Storbritannias allierte, særlig Egypt.
En Nordenfelt ble reparert og satt i drift i forbindelse med filmingen av Khartoum i 1966, der en scene viser den brukt fra en elvebåt.
Homozygot

Homozygot er et begrep innen genetikken og betegner individer som har to like varianter, alleler, av et gen. 
Det motsatte av homozygoter er heterozygoter.
Hirtshalsbanen

Hjørring-Aalbæk

De opprinnelige planene med etablering av en jernbane nord for Hjørring var fra statsbanestasjonen Tolne og til Tuen. Disse planene ble droppet da planene om en bane mellom Hjørring og Aalbæk kom på tale. Her kunne en sidebane fra Vellinghøj til Hirtshals anlegges, men uten større trafikk.
Dette ble også vedtatt i den store jernbanelov av 27. mai 1908, men da denne inneholdt hele 51 baneforslag og det maksimalt kunne gis 4 konsesjoner om året, lot Hjørring-Aalbæk Jernbane (HA) vente på seg. Først den 28. mai 1915 kom konsesjonen. Arkitekt for blant annet stasjonsbygningene var Sylvius Knutzen.
Etter 1. verdenskrig var det stor arbeidsløshet, og Hjørring-Aalbæk Jernbane og Hjørring Kommune sendte arbeidsløse i gang med forarbeidet på strekningen til Hirtshals. I 1923 ble resten av arbeidet satt ut, da Hirthals Havn var bygget.
"Hovedstrekningen" til Aalbæk var fremme flere ganger, men ble allikevel droppet i 1954.
Kåre Høsflot

Biografi

Kåre Høsflot vokste opp på Rognes i Gauldalen der faren var baneformann på Rørosbanen. Høsflot er utdannet maskiningeniør og arbeidet med sykehusplanlegging i konsulentselskaper, senest i COWI til han var 71 år.
Da Høsflot etablerte seg og familien på Kolstad i 1973 engasjerte han seg i idrett for barn og unge, og han var oppmann og formann i Kolstad IL. Høsflot tok trenerkurs i regi av Norges Skiforbund og var kretslagstrener i Sør-Trøndelag Skikrets fra 1985. Blant dem han trente var Svein Tore Samdal og Vidar Løfshus. Høsflot konkurrerte også selv og deltok fast på Birkebeinerrennet og i Vasaloppet. Kåre Høsflot er trener for sine barnebarn, og han ble kjent for allmennheten etter at hans barnebarn Johannes Høsflot Klæbo fikk stor suksess i skisporet.
Record og Vigra Rutelag

Record og Vigra Rutelag var et transportselskap med base på Valderøy og Vigra i Giske kommune, Møre og Romsdal. Selskapet gikk i 1990 inn i Ålesund Bilruter A/S - nå Nettbuss Møre.
Stavemåten Rekord og Vigra Rutelag finnes avbildet fra 1960-tallet og var benyttet i nyere tid til selskapet gikk inn.

Historie

Selskapets hovedkontor og garasjer lå på 80-tallet på Roald på Vigra. Selskapet drev i hovedsak person- og godstrafikk med båt fra Ålesund til Valderøy og Vigra, men gikk etter hvert over til busstrafikk med base på øyene i Giske kommune. Record var opprinnelig et Valderøy-basert selskap, mens Vigra - som navnet tilsier - var basert på øya med samme navn. Godøy-Alnes Rutelag, som drev busstrafikk på Godøya, hadde tidligere gått inn i Record og Vigra.
På 31. desember 1987 ble minst to av firmaets busser omregistrert, med Ålesund Bilruter som ny eier.
Out Among the Stars

Mottakelse

Aftenpostens Robert Hoftun Gjestad karakteriserte albumet som «Rått og røte fra gammel musikkarkiv», og mente at når man i dag spiller låtene som et tidsbilde fra perioden, «er plateselskapets avgjørelse forståelig og ubegripelig på samme tid». Av godbiter på albumet trekker han særlig fram singelen «She Used to Love Me a Lot» og «I Drove Her Out of My Mind», de to duettene med kona June Carter Cash og «I'm Moving On» sammen med Waylon Jennings.
Leil

Leil var en mytisk konge av britene, og det finnes ingen historiske bevis for hans mulige eksistens. Hans fortelling kommer fra Geoffrey av Monmouths Historia Regum Britanniae (De britiske kongenes historie), skrevet omkring 1136. Her gjengis han som en sønn av Brutus Grønnskjold.
Leil var en fredelig og rettferdig konge og nøt godt av velstanden som var blitt bygget opp av hans forgjengere. Han bygde en by i nord kalt for Kaerleil («Leils festning») som en hyllest til denne velstanden. Leil styrte i 25 år inntil han ble gammel og svak. Hans alderdom førte til borgerkrig og under denne døde han. Han ble etterfulgt av sin sønn Rud Hud Hudibras.
Geoffrey hevder at Leil styrte på samme tid som Salomo i Det gamle testamente bygde tempelet i Jerusalem og Silvus Epitus var konge av Alba Longa.
Jeg stjal en million

Handling

Henry Holland (Alec Guinness) har jobbet på samme bank i snart 20 år hvor han er ansvarlig for å levere gullbarrer. Sammen med kompisen Pendlebury (Stanley Holloway) setter han i gang en plan for å stjele gullbarrene og smelte dem til små eiffeltårn-suvenirer, for deretter å smugle dem til Paris. Ved et uhell selges suvenirene til en besøkende skoleklasse fra England. De klarer å kjøpe tilbake alle suvenirene bortsett fra én, som visstnok befinner seg på en politimesse. Henry Holland og Pendlebury klarer å få tak i den siste suveniren, men de har en mistenksom politimann i hælene. Henry flykter til Sør-Amerika, men blir til slutt arrestert.

Om filmen

T.E.B. Clarke vant Oscar for beste originalmanus for manusarbeidet. Guinness ble nominert til Oscar for beste mannlige hovedrolle for sin rolleskildring.
Den engelske tittelen The Lavender Hill Mob kommer i fra området Lavender Hill i Sør-London.
Alexandre Dupont

Idrettskarriere

Dupont deltok i Para-VM i friidrett 2011 i Christchurch på New Zealand, i klassen T54. Individuelt kom han på 27.-plass på 200 meter, og han kom på 17.-plass på 400 og 800 meter. Canada fikk bronse på 4 x 400 meter stafett, med Dupont på laget. Året etter deltok han i Paralympiske sommerleker 2012 i London, men ble slått ut i åpningsrunden på 400, 800 og 1500 meter, samt på 4 x 400 meter stafett. 
Under Para-VM i friidrett 2013 i Lyon i Frankrike cant Canada 4 x 400 meter stafett i klassen T53-54, med Dupont på laget. Individuelt nådde han semifinalen på 400, 800 og 1500 meter, men gikk ikke videre til finalen. Han deltok i Samveldelekene 2014 i Glasgow, og fikk der bronse på 1500 meter, bak David Weir fra England og Kurt Fearnley fra Australia. Han deltok i Parapanamerikanske leker 2015 i Toronto, der han vant 400, 800 og 1500 meter i klassen T54. Hans kone Ilana Dupont deltok også i disse lekene, og fikk én sølv og én bronse i friidrett. Han deltok også i Para-VM i friidrett 2015, der han kom på 13.-plass på 1500 meter, men ble slått ut i semifinalen på 800 meter og i første runde på 400 meter. 
Han deltok igjen i Paralympiske sommerleker 2016 i Rio de Janeiro, og individuelt ble han slått ut i første runde i alle hans individuelle øvelser; 400, 800 og 1500 meter. På 4 x 400 meter stafett kjørte Canada opprinnelig ikke inn til medalje, men fordi utøverne ble plassert i feil rekkefølge slik at det påvirket vekslingen klagde Canada, og juryen tok klagen til følge, slik at finalen ble kjørt på nytt. Canada kjørte da inn til bronse. Han kom på tiendeplass i Chicago Marathon 2016. 
Under Para-VM i friidrett 2017 i London ble hans beste plassering tiendeplass på 800 meter. Han kom på 14.-plass på 400 meter, 15.-plass på 5000 meter og 20.-plass på 1500 meter. Han debuterte i London Marathon 2017, men brøt halvveis. Han fullførte Chicago Marathon 2017, og kom der på 13.-plass i rullestolracet. 
I London Marathon 2018 kom han på 20.-plass, og han vant 1500 meter i T54-klassen under Samveldelekene 2018, og kom på femteplass på maraton.
Åndedrettsvern

Åndedrettsvern er pusteutstyr brukt til å puste steder man normalt ikke kan puste, som regel brukt om røykdykkerutstyr. Åndedrettsvern består av en trykkflaske, manometer, meis og seletøy samt maske. Trykkflasken er som regel en komposittflaske, men tidligere ble det ofte brukt både stål- og aluminiumsflasker. Komposittflasken kom på grunn av ønsket om lettere vekt. En røykdykkerjobb er stort sett meget krevende fysisk og derfor vil det være en fordel om utstyret røykdykkeren må ta med seg inn er lettest mulig.
På endel åndedrettsvern er det en fløyte som gir lyd fra seg når trykket på flaskesettet har sunket til et vist nivå. Vanligvis når det er 50 eller 70 bar igjen. Dette for å gi røykdykkeren tilstrekkelig tid til å avbryte og komme seg ut.
Krattemusmett

Beskrivelse

Emusmettene er de minste av alvesmettene. Krattemusmetten blir cirka 15,5–19 cm og veier typisk 5,5–9 g. Kroppen er svært liten, men stjerten er tilnærmet dobbelt som lang som kroppen, og halefjære er bare løslig knyttet til hverandre. Hannen (nominatformen) har ei slående vakker fjærdrakt, med kongeblått i strupen og ved øyene og rustrød til rustoransje bukside med en hvit flekk underst. Krona og oversiden har mørke spetter på rustbrun bakgrunn, mens den lange stjerten har koksgrå fjær med lysere grå sider. Hunnen mangler den blå strupen og er mer spettet på oversiden. De forskjellige underartene varierer for det meste kun i intensitst i utfargingen og litt i størrelse.
Arten er en standfugl som trives i områder med kystlynghei , sump, klitter, sivområder (Gahnia) o.l. De eter for det meste insekter, som de søker opp gjennom sitte hoppende gangelag på bakken. Arten hekker kooperativt i perioden august–januar.
Vor Frue kirke (Nyborg)

Historie

Nyborg kirke ble innviet til jomfru Maria første pinsedag i 1428 av biskop Navne Jensen Krigebusk. Den eldste del av kirken er de fire vestlige fag, som i begynnelsen av 1400-tallet var avsluttet mot øst av en nord-syd-gående mur. Omkring reformasjonen var det oppført tre sammenbygde kapeller med felles tak på kirkens sydside, og Christian III utvidet kirken på 1550-tallet med et ekstra sideskip mot nord i kirkens fulle lengde. Det store vesttårn og det mindre østtårn sto ferdige ca. 1600. Til det store tårn skjenket Frederik II kvadersten fra de nedlagte Gammelkirke og Hjulby kirke. Frem til 1870 fremsto Vor Frue Kirke som en fem-skipet kirke, hvoretter store deler av sideskipene ble revet ned.

Inventar

Kirkens opprinnelige korbuekrusifiks er sterkt lidelsesbetonet, som skikk og bruk var i gotisk stil. Korsets bladornamenter viser korset som livets tre. I medaljongene ses kobberslangen, Isaks ofring, Absalons død og syndefallet. 
Prekestolen er utført i 1653 av Anders Mortensen, og er et barokt mesterstykke hvor samspillet mellom de mange elementer og ornamenteringer arbeider sammen på å gi stolen liv. Selve oppgangen til prekestolen er trolig av eldre dato, og stammer fra Nyborg slotts nedlagte kirke. Den ble omkring 1600 skjenket av Karen Skram, hvis familievåpen i form av en halv enhjørning, ses på døren til oppgangen.
Foruten en romansk døpefont i granitt med hjørnehoder, har kirken også en renessansefont med himmel i tre. Den ble i 1585 gitt av borgermester Peder Jensen Skriver og hustru Johanne Knudsdatter, hvis bumerker og navnetrekk ses i to av feltene. Fontens to deler er åttekantede med bosserte arkader og voluminøse karyatider. Den øverste delen har trolig vært til å heise opp og ned. 
Blant inventaret finnes også en sirlig dekorert gitterport fra 1649, smidd av Christian IVs kunstsmed Caspar Fincke. Hans bumerke i form av en hammer og en nøkkel lagt i kors, ses i et av feltene. Opprinnelig var porten en inngangsdør til adelskvinnen Karen Krabbe og hennes nære families gravkapell. Det tilhørende epitafium med navn og adskillige våpenmerker befinner seg i det søndre tverrskip, bak en lysglobe fra nyere tid. 
Kirkens hovedorgel er bygget i 1973 av orgelbygger Poul-Gerhard Andersen. Fire av registrene er overflyttet fra et tidligere Demantorgel fra 1834, og tre andre registre stammer trolig fra kirkens første orgel, bygget av den flamske orgelbygger Hans Brebus, som virket under både Frederik II og hans etterfølger. 
I 2005 ble kirkens indre renovert med kalkning, bemaling av benker og nytt stoffbetrekk. Det er ca. 700 sitteplasser.